**Kokia tai ugdymo priemonė?**

• „Katino dienos“ – pagal naująją priešmokyklinio ugdymo programą parengta mokymo priemonė būsimiems pirmokams.

• Drauge su knygos veikėjais Jonu, Ugne ir jų katinu vaikai stebės supantį pasaulį, seks pasakas, rūpinsis namais ir augintiniais, tyrinės aplinką, švęs gimtadienius ir kitaip nuotykiaudami mokysis pasakoti, skaityti, rašyti, skaičiuoti, piešti, kūrybiškai mąstyti ir spręsti problemas.

• Atlikdami užduotis vaikai taps „mokslo knygos“ bendraautoriais: iliustruos ją piešiniais, kurs arba plėtos įvairias istorijas, pratinsis rašyti, atliks tyrimus. Įveikę užduotį galės įvertinti, kaip sekėsi.

• Mokymo priemonė sukurta konsultuojantis su Lietuvos edukologijos universiteto specialistais ir suderinta su integruoto ugdymo vadovėlių pradinukams komplektu „Vaivorykštė“.

**Kaip ji sudaryta?**

• „Katino dienos“ – ir spalvingas informatyvus vadovėlis, ir pratybų sąsiuvinis. Trijose jo dalyse (trijose knygose) pateikiama mokomoji medžiaga suskirstyta temomis.

• Jis tinka darželyje, priešmokyklinio ugdymo klasėse, kur dirbama su auklėtoju ar mokytoju. Namie vaikui gali padėti tėvai ar kiti pagalbininkai.

• „Katino dienos“ integruoja dalykų mokomąją medžiagą. Programa apima devynias temas:

I dalis – „Aš ir mano šeima“; „Mano draugai“, „Metų laikai“;

II dalis – „Gyvasis pasaulis“, „Mieste“, „Mano gimtinė“;

III dalis – „Kaip sklinda žinios?“, „Parduotuvėje“, „Keliaujame į pasaką“.

• Puslapių apačioje pateikiama patarimų, kaip atlikti užduotis atsižvelgiant į vaikų pažangą. Dalių pabaigoje yra pasakų tekstai, karpyti ir klijuoti skirti paveikslėliai, lipdukai.

Visą „Katino dienų“ komplektą sudaro:

* **3 knygos**, skirtos vieniems mokslo metams.
* **9 teminiai plakatai**, atitinkantys skyrių medžiagą;
* **raidžių ir skaičių kortelės** su knygos veikėju katinu;
* **elektroninė „Katino dienų“ versija ir pedagogo knyga** skaitmeninėje mokymo priemonėje e.lankos. Pedagogo knygoje paaiškinamos užduotys, išvardijami jomis ugdomi gebėjimai, siūloma papildomos veiklos.